COM7 เทรดคึก 10% โบรกฯแนะซื้อเป้า 29.50 บ. รับแผนปล่อยเช่า Notebook-iPad
COM7 เทรดคึก 10% โบรกฯแนะซื้อเป้า 29.50 บ. รับแผนปล่อยเช่า Notebook-iPad ผลงาน Q1 โตต่อ ล่าสุดอยู่ที่ 19.70 บาท บวก 1.80 บาท หรือ 10.06% มูลค่าซื้อขาย 86.16 ล้านบาท
COM7 เทรดคึก 10% โบรกฯแนะซื้อเป้า 29.50 บ. รับแผนปล่อยเช่า Notebook-iPad ผลงาน Q1 โตต่อ ล่าสุดอยู่ที่ 19.70 บ. บวก 1.80 บ. หรือ 10.06% มูลค่าซื้อขาย 86.16 ลบ.
20 มี.ค. 2563

ผู้สื่อข่าวรายงานว่า บริษัท คอมเซเว่น จำกัด (มหาชน) หรือ COM7 ล่าสุด ณ เวลา 10.46 น. อยู่ที่ 19.70 บาท บวก 1.80 บาท หรือ 10.06% สูงสุดที่ 19.90 บาท ต่ำสุดที่ 18.70 บาท ด้วยมูลค่าซื้อขาย 86.16 ล้านบาท

ด้าน บล.ดีบีเอส วิคเคอร์ส (ประเทศไทย) ระบุในบทวิเคราะห์ จากกรณี COM7 ปรับแผนออกแคมเปญให้เช่า Notebook-iPad รองรับ Work from Home ช่วงโควิดระบาด มองว่าเป็นการจับตลาดฯที่เปิดช่องโอกาสได้ดี เพราะมีพนักงานที่กลัวติดเชื้อโควิด-19 อยากทำ Work from home แต่ไม่มี Notebook ไปทำงานที่บ้าน และทางบริษัทคิดค่าเช่าปานกลาง ราคาเริ่มต้นที่ 499 บาท/เดือน/เครื่อง ลงโปรแกรมให้พร้อมทำงาน และมีบริการหลังการขายด้วย นอกจากนี้บริษัทยังมั่นใจว่าผลการดำเนินงานไตรมาส 1/63 ก็ยังเข้าเป้า คำแนะนำของฝ่ายวิจัยฯ เป็น “ซื้อ” ราคาพื้นฐาน 29.50 บาท
ส่วน นายกรภัทร วรเชษฐ์ ผู้อำนวยการฝ่ายวิจัยและบริการการลงทุน-กลยุทธ์การลงทุน บริษัทหลักทรัพย์ โนมูระ พัฒนสิน ระบุว่า ในวันที่ 20 มี.ค.2563 กองทุนจำพวก Passive Fund ที่ลงทุนตามดัชนี FTSE จะเข้าลงทุนในหุ้นไทยที่ถูกเพิ่มน้ำหนักและได้รับการนำเข้าคำนวณใหม่ ประกอบด้วย บริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD ซึ่งถูกขยับขึ้นสู่ดัชนี FTSE Mid Cap จากเดิม Small Cap, บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC และ บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS ขยับขึ้นสู่ดัชนี FTSE Large Cap จากเดิม Mid Cap
ขณะที่หลักทรัพย์ใหม่ที่เพิ่งจะถูกเพิ่มเข้าไปในการคำนวณของ FTSE Small Cap ได้แก่ ทรัสต์เพื่อการลงทุนในสิทธิการเช่าอสังหาริมทรัพย์ CPN รีเทล โกรท หรือ CPNREIT, ทรัสต์เพื่อการลงทุนในอสังหาริมทรัพย์และสิทธิการเช่าอสังหาริมทรัพย์เพื่ออุตสาหกรรม เฟรเซอร์ส หรือ FTREIT, บริษัท คอมเซเว่น จำกัด (มหาชน) หรือ COM7, บริษัท ทีคิวเอ็ม คอร์ปอเรชั่น จำกัด (มหาชน) หรือ TQM โดยทั้งหมดจะมีผลตั้งแต่ วันที่ 20 มีนาคมนี้เป็นต้นไป